Ирина Олеяр

**Ирина Олеяр** (*30. октобер 1934—†27. марец 2025), учителька велїх ґенерацийох керестурских школярох, активна у дружтвено-политичним и културним живоце, ґлумица-аматерка, вельорочна учашнїца у театралним живоце Руского Керестура.

## Биоґрафия
Ирина Гайдук народзена 30. октобра 1934. року у Руским Керестуре у вельочисленей фамелиї. Оцец Янко и мац Ирина родз. Кашаї. Ирина росла зоз штирома братами, з Владом, Якимом, Янком и Йовґеном. У валалє закончела основну школу, потим два роки ґимназиї у Вербаше одкадз прешла до Учительскей школи у Зомборе, дзе дипломовала 1952/53. року, вєдно з плеяду тедишнїх руских учительох. 

На семинаре руских учительох упознала и свойого будуцого супруга, дюрдьовчана Янка Олеяра за хторого ше одала 1954. року и як учительска пара робели у Дюрдьове, дзе ше им народзел и син Ромко. О скоро два роки ше преселєли до Руского Керестура дзе предлужели учительску роботу у основней школи *Петро Кузмяк*. Ирина Олеяр як учителька робела по свойо пензионованє.

Вяза просвити и култури була теди окреме моцна, та и учителька Олеярова була активна у театре дзе ґлумела, велї роки шпивала у хору Дому култури у чаше дириґента Иринея Тимка, вєдно зоз своїм супругом Янком котри тиж и ґлумел и режирал, а од 1961. року вон бул и директор Дому култури. Учителька Ирина ше анґажовала и у тедишнїм дружтвено-политичним живоце, найвецей у социялним и образовним секторе, у тедишнїм АФЖ-у, як делеґат у општинским СИЗ-у за образованє, була и поротнїк, а допринєсла и отвераню дому за старих и яшелькох у валалє.

Ирина Олеяр як ґлумица була активна полни 20 роки, першираз ґлумела як член КПД *Ґабор Костельник* на сцени у Руским Керестуре 1957. року, од 1961. року у рамикох театралней секциї Дома култури Руски Керестур а свoю аматерску театралну активносц закончела у АРТ *Дядї* 1976. року.

За свойо активносци достала и вецей дружтвени припознаня, а найвекше єй вироятнє було вельке почитованє велїх ґенерацийох єй школярох котрих уведла, през процес образованя, до  швета култури и просвити.

Ирина Олеяр умарла 27. марца 2025. року у 91. року живота. Похована є на керестурским теметове.

## Ґалерия

Файл:OŽALOSCENA FAMILIJA.jpg|алт=Колектив ґлумцох у фалаце Б. Нушича Ожалосцена фамели|Колектив ґлумцох у фалаце Б. Нушича *Ожалосцена фамели.* З лїва Юлиян Стрибер, Ана Рац, Гафка Рамач, за ню Владимир Бесерминї, Витомир Бодянєц, за нїм Янко Ґ. Рац, Ирина Олеяр и Микола Скубан.
Файл:I. Oljejarova i M. Pavlovicova u ZLEJ ZENI.jpg|алт=Ирина Олеяр и Мелания Павлович у фалаце  Зла жена (1968)|Ирина Олеяр и Мелания Павлович у фалаце Й. С. Поповича *Зла жена* (1968)
Файл:ЖЕНЇДБА 1969 r.jpg|Колектив ґлумцох у фалаце  *Женїдба*, 1969. рок. Ирина Олеяр стої друга з лїва.
Файл:Ucasnjiki u FARAONOH.jpg|Колектив ґлумцох  у фалаце  О. Коломийца *Фараонє.* Ирина Олеяр шедзи друга з лїва.


## Литература

* Тамаш, др Юлиян, „Просвитни роботнїки 1944-1991. рокуˮ, *Руски Керестур, лїтопис и история (1745-1991)*, Месна заєднїца Руски Керестур, 1992,  бок 414.

## Вонкашнї вязи

*  История школи, „Школа од 1970. по нєшкаˮ, вебсайт Основней и штреднєй школи зоз Домом школярох Петро Кузмяк, Руски Керестур. petrokuzmjak.com

* Живот младих на гаци беґеля,  Г. Колєсар, вебсайт Руснаци у Панониї. веб бок, rdsa.tripod.com (дзешата фотка од горе)

* Упокоєла ше учителька Ирина Олеяр (1934–2025) М. Афич, *Рутенпрес* www.ruskeslovo.com, 28. марец 2025

Катеґория:Руснаци у Сербиї
Катеґория:Керестурци
Катеґория:Учителє
Катеґория:Народзени 1934
Катеґория:Умарли 2025
Катеґория:30. октобер
Катеґория:27. марец
Катеґория:Ґлумци аматере